《唐秘书省书目石刻》
宋代·李复

蓬莱高阁凌浮云，天上图书奎壁明。
荣河温洛龟龙呈，鲁壁汲冢科半行。
森罗万目分纬经，大官供烹集群英。
鲁鱼亥豕校雠精，垂签甲乙刻坚珉。
怀素无量元崇名，唐兴百年人文成。
大盗一炬甚秦坑，碑落人间如碎星，
埋没草莽荆棘平。刊刻欲传千万龄，
毁灭今与粪壤并。牧童敲击看火生，
铿然清圆犹磬声。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。